เจมส์ ล้านตลับ
18 มิ.ย. 2560

เจมส์ เรืองศักดิ์ ทุกคนน่าจะรู้จักเขาดี เขาเป็นคนที่ดังสุดๆในสมัยยุคที่เรายังฟังเพลงจากเทปกันอยู่
เจมส์ แร็พเตอร์ ลิฟท์ออย โดม คือนักร้องของ RS ที่ทำยอดขายเทปได้เกิน 1 ล้านตลับในยุคนั้น
ถ้าคิดว่าสมัยนั้น เทปตลับละ 90 บาท แปลว่ารายได้ของ RS น่าจะมียอดขายมากถึงหลายสิบล้านบาท
ถ้าต้นทุนในการทำเพลง 12 เพลง ต่อ 1 อัลบั้ม เป็นเท่าไร ส่วนที่เหลือจะเป็นกำไรให้กับบริษัท RS ทั้งหมด ซึ่งก็น่าจะมีมาร์จินที่สูงพอสมควร
ปี 2017
ยอดขายเทปซีดีของนักร้อง RS ตอนนี้คือ 0 บาท..
ใครจะไปคิดว่าคนไทยที่มีฐานะดีขึ้นมากจากยุค 1990 กลับเลือกที่จะไม่จ่ายเงินซื้อเพลงฟังเหมือนในอดีตแล้ว
ในที่สุด RS ประกาศว่าจะไม่มีการปั้นนักร้องแม้แต่คนเดียว
นักร้องคนไหนอยากทำเพลง นักร้องคนนั้นต้องจ่ายค่าทำเพลงให้กับ RS
นี่คงเป็นเหตุผลที่ ปาน ธนพร จึงออกจากค่าย RS แล้ว..
แล้วตอนนี้ RS ทำธุรกิจอะไรบ้าง?
ตอนนี้ RS มีช่องทีวีดิจิตอลช่อง 8 ทีวี 1 ช่อง
ช่องทีวีดาวเทียมอีก 3 ช่อง คือ ช่อง 2 ช่องสบายดีทีวี และช่อง YOU Channel
คลื่นวิทยุ COOLfahrenheit 93
แต่ธุรกิจที่ RS หวังว่าจะเป็นดาวรุ่งดวงใหม่ทำเงินให้กับบริษัทก็คือ..
ธุรกิจสุขภาพและความงาม ของบริษัทชื่อ ไลฟ์สตาร์
ธุรกิจนี้มีสินค้า คือ ผลิตภัณฑ์บำรุงผิว ดูแลเส้นผม และ ผลิตภัณฑ์เสริมอาหาร
โดยสินค้าเหล่านี้ไม่ได้เน้นขายตามร้านค้าปลีก
แต่ขายตรงผ่านการโฆษณาทางช่องทีวีของ RS เอง
สรุปแล้วสภาพธุรกิจเปลี่ยนไป บริษัทต้องดิ้นรนหาทางทำเงินตัวใหม่
RS ปรับตัวโดยใช้ประโยชน์จากการมีช่องสื่ออยู่ในมือ แทนที่จะให้บริษัทอื่นมาซื้อเวลาโฆษณา
แต่กลับกลายเป็นว่า RS ฉลาดพอที่จะเอาสินค้าของตัวเองมาซื้อโฆษณาของตัวเอง
ก็ต้องติดตามกันดูต่อไปว่ากลยุทธ์ของ RS จะได้ผลหรือไม่
แต่ดูเหมือนว่า RS จะไม่ได้เน้นธุรกิจเพลงเหมือนสมัยยุครุ่งเรืองล้านตลับแล้ว
และ RS ก็ไม่ได้สนใจเอาเพลงลง Youtube เพื่อให้มียอดวิวเยอะๆอีกด้วย
อาจเป็นเพราะ เงินที่ได้จาก 100 ล้านวิวในสมัยนี้ ยังเทียบไม่ได้เลยกับ เงินที่ได้จาก 1 ล้านตลับในสมัยก่อน..